KIRJALLINEN KYSYMYS E-2768/02 esittäjä(t): Kathleen Van Brempt (PSE) komissiolle. Ajosuoritteen mukaiset liikennevakuutusmaksut.



Virallinen lehti nro 155 E , 03/07/2003 s. 0051 - 0051



KIRJALLINEN KYSYMYS E-2768/02 esittäjä(t): Kathleen Van Brempt (PSE) komissiolle (1. lokakuuta 2002) Aihe: Ajosuoritteen mukaiset liikennevakuutusmaksut Brittiläinen vakuutusyhtiö Norwich Union aikoo ottaa vuonna 2004 käyttöön niin kutsutun pay-as-you-drive -autovakuutuksen Euroopassa. Se perustuu siihen, että vakuutusmaksut lasketaan auton todellisen käytön perusteella. Autot on tätä varten varustettava sijainnin ja ajosuoritteet rekisteröivällä laitteella. Mikä on komission näkemys tästä aloitteesta? Hyväksyykö komissio Norwich Union -vakuutusyhtiön perustelut, joiden mukaan järjestelmä saa aikaan sen, että autoa harvoin käyttävien henkilöiden maksamat vakuutusmaksut pienenevät ja määräytyvät oikeudenmukaisemmin? Aikooko komissio ryhtyä toimiin tämän uuden vakuutusmuodon sääntelemiseksi ja jos vastaus on myönteinen, mitä toimia komissio aikoo toteuttaa? Frits Bolkesteinin komission puolesta antama vastaus (14. marraskuuta 2002) Komissio ei näe sinänsä vakuutuksiin liittyviä ongelmia siinä, että jokin vakuutusyhtiö aikoo ottaa käyttöön ajomäärän mukaan määräytyvät liikennevakuutusmaksut, mihin arvoisa parlamentin jäsen kysymyksessään viittaa. Vakuutusmaksun määräytyminen ajoneuvon todellisen käytön mukaan voi monessa tapauksessa koitua vakuutuksenottajan eduksi, jos kuljettajan vakuutukset vain ovat kunnossa. Kysyjä saattaa kuitenkin olla tietoinen siitä, että vakuutukset käsittävä rahoituspalveluja koskeva yhteisön lainsäädännöllinen kehys perustuu vapaan hinnoittelun periaatteeseen. Näin ollen komissio katsoo, että liikennevakuutusmaksujen olisi määräydyttävä markkinoiden mukaan. Komissio katsoo myös, että sen tehtävänä ei ole ryhtyä ajamaan kysyjän ehdottaman liikennevakuutusmaksujen erityisen laskentamenetelmän käyttöönottoa, vaan pikemminkin tehostaa vakuutuksien yhtenäismarkkinoita, kuten rahoituspalvelujen toimintasuunnitelmassa mainitaan. Komissio on vakuuttunut siitä, että lisääntynyt kilpailu laskee vakuutusten hintoja sekä antaa kuluttajille mahdollisuuden valita entistä monipuolisempia ja uudistuksellisempia vakuutustuotteita. On kuitenkin syytä huomata, että kysymyksessä mainittu vakuutusmaksujen laskentamenetelmä saattaa nostaa esiin yleiseen tietosuojadirektiiviin 95/46/EY(1) ja sähköisen viestinnän tietosuojadirektiiviin 2002/58/EY(2) liittyviä tietosuojakysymyksiä erityisesti suhteellisuusperiaatteen ja paikkatietoja koskevien erityissäännösten osalta. Sen takia on suositeltavaa, että kaikki uudet laskentamenetelmät suunniteltaisiin tiiviissä yhteistyössä jäsenvaltion tietosuojavaltuutetun kanssa, jotta ne täyttäisivät tietosuojalain vaatimukset. (1) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995). (2) Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002).